# พิชิต ช.ศิริวัฒน์
พิชิต ช.ศิริวัฒน์ อดีตแชมป์โลกชาวไทย ของสมาคมมวยโลก (WBA) รุ่นจูเนียร์ฟลายเวท เป็นน้องชายแท้ ๆ ของพิชิต ศิษย์บางพระจันทร์ ซึ่งเป็นแชมป์โลก ของสหพันธ์มวยนานาชาติ (IBF) รุ่นฟลายเวท มีชื่อจริงว่า สมโภชน์ หาญวิชาชัย (ชื่อเล่น: เต้)

 ประวัติ 
เกิดที่บ้านหนองกระเทือง อำเภอเนินสง่า (เดิมเคยเป็นส่วนหนึ่งของอำเภอเมืองชัยภูมิ) จังหวัดชัยภูมิ 
พิชิต เดิมเคยใช้ชื่อว่า พิชิตน้อย ศิษย์บางพระจันทร์ เคยชกมวยไทยมาก่อน โดยชกมาตั้งแต่อายุ 9 ขวบ เคยชิงแชมป์ของเวทีลุมพินีถึง 2 ครั้ง กับ คมพยัคฆ์ สิงห์มณี  แต่ไม่ประสบความสำเร็จ จึงหันมาชกมวยสากลอาชีพ โดยขึ้นชกครั้งแรกเมื่อ 8 สิงหาคม พ.ศ. 2536 ชนะคะแนน เมลวิน มากราโม ที่ กรุงเทพฯ ทำสถิติชกชนะรวดมาตลอด 8 ครั้ง จึงได้ขึ้นชิงแชมป์โลกของสมาคมมวยโลก (WBA) ในรุ่นจูเนียร์ฟลายเวท ในฐานะรองแชมป์โลกอันดับ 10 กับเลโอ กาเมซ นักชาวเวเนซุเอลา เจ้าของตำแหน่ง ที่มหาวิทยาลัยรามคำแหง เมื่อ 9 ตุลาคม พ.ศ. 2537 พิชิตน้อยทำคะแนนนำมาตลอดเพราะมีความได้เปรียบทุกอย่าง ทั้งสถานที่ และอายุ แต่ทว่าเมื่อถึงยกที่ 6 ถูกหมัดสวนของกาเมซสวนมาทำให้กรรมการปรี่เข้าไปนับจนถึง 9 และจับแพ้ทีเคโอไปในที่สุด

หลังจากนั้นเมื่อพิชิตพี่ชายได้แขวนนวมไปแล้ว พิชิตน้อย ได้เปลี่ยนชื่อใหม่เป็น พิชิต ช.ศิริวัฒน์  มีผู้สนับสนุนคือ นายชัยภักดิ์ ศิริวัฒน์ พร้อมกับ ดาวรุ่ง ชูวัฒนะ ที่เสียแชมป์โลกไปก่อนหน้านั้น พิชิตชกทำฟอร์มอีกหลายครั้ง จนได้ตำแหน่งแชมป์พาบา  (PABA) และรองแชมป์โลกอันดับ 1 ของ WBA ในรุ่นจูเนียร์ฟลายเวท เมื่อ พ.ศ. 2538 และได้ชิงแชมป์โลกอีกครั้งซึ่งเป็นไฟท์บังคับในรุ่นเดิม สถาบันเดิมกับ เคจิ ยามางูจิ นักมวยชาวญี่ปุ่นที่โอซากะ ในปลายปี พ.ศ. 2539 ซึ่งไม่มีการถ่ายทอดสดกลับมาทางประเทศไทยเนื่องจากติดพิธีสวนสนามของพิธีถวายสัตย์ปฏิญาณตนและสวนสนามของทหารรักษาพระองค์ ปรากฏว่าพิชิตสามารถเอาชนะทีเคโอไปได้เพียงยกที่ 2 อย่างรวดเร็วผิดความคาดหมาย และหลังจากนั้นพิชิตสามารถป้องกันตำแหน่งไว้ได้อีกหลายครั้ง จนกระทั่งในปี พ.ศ. 2543 พิชิตไม่ได้ป้องกันตำแหน่งนานแล้ว จึงถูกปลด  หลังจากนั้นอีกประมาณปีกว่าจึงได้มีโอกาสชิงแชมป์โลกไฟท์บังคับรุ่นเดิมสถาบันเดิมอีกครั้ง ที่สหรัฐอเมริกา กับ โรเซนโด อัลบาเรซ นักมวยเจ้าของตำแหน่งชาวนิการากัว อดีตแชมป์โลก WBA รุ่นสตอร์วเวท ผลการชกเป็นพิชิตฝ่ายแพ้ทีเคโอไปในยกที่ 12

หลังจากนั้น พิชิตได้เดินทางไปประกอบอาชีพเป็นเทรนเนอร์ที่ประเทศญี่ปุ่นอยู่ระยะหนึ่ง โดยเดินทางตาม อิสมาเอล ซาลัส เทรนเนอร์ชาวคิวบา ที่เป็นเคยผู้ฝึกสอนมาก่อน รวมทั้งได้ขึ้นชกไปด้วยที่นั่นเป็นจำนวน 2 ครั้ง ก่อนที่จะแขวนนวมไปในที่สุด โดยครั้งสุดท้ายสามารถเอาชนะคะแนนนักมวยดาวรุ่งชาวญี่ปุ่นที่โอซากะได้ด้วย

ชีวิตครอบครัวสมรสกับ อมรรัตน์ ภัทรวดี เมื่อวันที่ 30 เมษายน พ.ศ. 2542  มีบุตรชาย-บุตรสาวด้วยกัน 2 คน ปัจจุบัน  พิชิตได้ประกอบธุรกิจฟาร์มกุ้ง และฟาร์มปลานิล ที่จังหวัดชัยภูมิ บ้านเกิด 

เกียรติประวัติ
 แชมป์ PABA รุ่นจูเนียร์ฟลายเวท
 ชิง 5 สิงหาคม 2538 ชนะคะแนน อารีส เฮตูบัน  ที่ กรีฑาสถานแห่งชาติ (อาคารกีฬานิมิตบุตร) แขวงวังใหม่ เขตปทุมวัน กรุงเทพมหานคร 
 ป้องกันแชมป์ครั้งที่ 1, 7 ตุลาคม 2538 ชนะน็อกโดยเทคนิค ยก 12 โรเจอร์ เอสปาโนรา   ที่ ห้างเดอะมอลล์  รามคำแหง แขวงหัวหมาก  เขตบางกะปิ กรุงเทพมหานคร
 ป้องกันแชมป์ครั้งที่ 2, 7 เมษายน 2539 ชนะน็อก ยก 2 เฟรัส ตาโบรัต  ที่ จังหวัดอุตรดิตถ์
 ป้องกันแชมป์ครั้งที่ 3, 1 มิถุนายน 2539 ชนะน็อก ยก 2  อารีส เฮตูบัน  ที่ ห้างเดอะมอลล์ บางแค แขวงบางแคเหนือ เขตบางแค กรุงเทพมหานคร
 พฤศจิกายน พ.ศ. 2539 สละแชมป์
 แชมป์โลก WBA รุ่นจูเนียร์ฟลายเวท
 ชิง 3 ธันวาคม พ.ศ. 2539 ชนะน็อกโดยเทคนิค ยก 2 เคจิ ยามางูจิ  ที่ ศูนย์กีฬาในร่มจังหวัดโอซากะ โอซากะ จังหวัดโอซากะ ประเทศญี่ปุ่น 
 ป้องกันแชมป์ครั้งที่ 1, 29 มิถุนายน 2540 ชนะคะแนน ลี ซังชุล  ที่ มหาวิทยาลัยราชภัฏหมู่บ้านจอมบึง ตำบลจอมบึง อำเภอจอมบึง จังหวัดราชบุรี
 ป้องกันแชมป์ครั้งที่ 2, 1 มีนาคม 2541 ชนะคะแนน ห้าดาว ซีพียิม  ที่ แยกราชวงศ์ เยาวราช แขวงสัมพันธวงศ์ เขตสัมพันธวงศ์ กรุงเทพมหานคร 
 ป้องกันแชมป์ครั้งที่ 3, 17 ตุลาคม 2541 ชนะน็อกโดยเทคนิค ยก 8 ลี แตกิล  ที่ โรงแรมเซ็นทารา แกรนด์ แอท เซ็นทรัล ลาดพร้าว กรุงเทพ แขวงจตุจักร เขตจตุจักร กรุงเทพมหานคร
 ป้องกันแชมป์ครั้งที่ 4, 20 กุมภาพันธ์ 2542 ชนะคะแนน โจมา แกมบัว  ที่ หาดเฉวง ตำบลบ่อผุด อำเภอเกาะสมุย จังหวัดสุราษฎร์ธานี
 ป้องกันแชมป์ครั้งที่ 5, 5 กุมภาพันธ์ 2543 ชนะคะแนน ยัง ซังอิก  ที่ ห้างเดอะมอลล์  รามคำแหง แขวงหัวหมาก เขตบางกะปิ กรุงเทพมหานคร
 สิงหาคม 2543 ถูกปลด
 เคยชิงแชมป์ต่อไปนี้แต่ไม่สำเร็จ
 ชิงแชมป์โลก WBA รุ่นจูเนียร์ฟลายเวท , 9 ตุลาคม 2537 แพ้น็อกโดยเทคนิค ยก 6  เลโอ กาเมซ  ที่ มหาวิทยาลัยรามคำแหง แขวงหัวหมาก เขตบางกะปิกรุงเทพมหานคร 
 ชิงแชมป์โลก WBA รุ่นไลท์ฟลายเวท , 19 มกราคม 2545 แพ้น็อกโดยเทคนิค ยก 12  โรเซนโด อัลบาเรซ  ที่ คาสิโน ไมแอมี ไมแอมี รัฐฟลอริดา สหรัฐ สถิติการชก